ธปท.คาดปีนี้ขาดทุนค่าเงินบาทลดลง
ธปท.ไม่ห่วงปัญหาขาดทุนจากอัตราแลกเปลี่ยน คาดปีนี้แนวโน้มดีขึ้น ตามทิศทางการอ่อนค่าของเงินบาท
22 มิ.ย. 2554

ธปท.ไม่ห่วงปัญหาขาดทุนจากอัตราแลกเปลี่ยน คาดปีนี้แนวโน้มดีขึ้น ตามทิศทางการอ่อนค่าของเงินบาท
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า จากต้นปีมาถึงขณะนี้ค่าเงินบาทอ่อนค่าลง ทำให้คาดว่างบการเงินปีนี้น่าจะดีขึ้น ต่างจากปีที่แล้วที่เงินบาทมีทิศทางแข็งค่า ทำให้เกิดการตีค่าอัตราแลกเปลี่ยนแล้วมีผลขาดทุนทางบัญชีในงบการเงินของธปท.
"ต้นปีนี้ถึงตอนนี้ ค่าเงินบาทอ่อนค่าลง ฉะนั้นปัญหาขาดทุนจากอัตราแลกเปลี่ยนในงบการเงินน่าจะมีแนวโน้มที่ดีขึ้นกว่าปีที่แล้ว" นางผ่องเพ็ญ กล่าว 
นางผ่องเพ็ญ กล่าวว่า ปัญหาที่น่าห่วงที่สุดของปัจจัยในต่างประเทศ จำเป็นต้องติดตามดูใกล้ชิดในขณะนี้คือปัญหากรีซ ในปัญหาหนี้สินในยุโรป เพราะสเปนและอิตาลีก็เริ่มมีปัญหาด้วยแล้ว ทำให้นักลงทุนมองในแง่ลบ อย่างไรก็ตามปัญหาของกรีซหรือยุโรปน่าจะยังสามารถจัดการได้